ก.ล.ต.ปรับปรุงหลักเกณฑ์การลงทุนของกองทุนสำรองเลี้ยงชีพ
ก.ล.ต. ปรับปรุงหลักเกณฑ์การลงทุนของกองทุนสำรองเลี้ยงชีพ&nbsp; เพื่อให้สมาชิกสามารถกระจายความเสี่ยงในการลงทุนได้อย่างเหมาะสม
8 เม.ย. 2554

ก.ล.ต. ปรับปรุงหลักเกณฑ์การลงทุนของกองทุนสำรองเลี้ยงชีพ  เพื่อให้สมาชิกสามารถกระจายความเสี่ยงในการลงทุนได้อย่างเหมาะสม 
ก.ล.ต. มีแนวคิดที่จะปรับปรุงหลักเกณฑ์การลงทุนของกองทุนสำรองเลี้ยงชีพเพื่อให้สมาชิกกองทุนสามารถกระจายความเสี่ยงในการลงทุนได้อย่างเหมาะสม และเป็นการรองรับกองทุนสำรองเลี้ยงชีพที่มีหลายนโยบายการลงทุน โดย  1) ให้บริษัทจัดการคำนวณอัตราส่วนการลงทุนของกองทุนสำรองเลี้ยงชีพที่มีหลายนโยบายการลงทุน (master fund) แยกตามรายนโยบายการลงทุน (sub fund) แทนการคำนวณตามรายกองทุนในทุกกรณี โดยรวมถึงกรณีลงทุนในทรัพย์สินของนายจ้างหรือบริษัทในเครือของนายจ้างด้วย  
2) จำกัดการลงทุนในหน่วยลงทุนของกองทุนรวมภายใต้การจัดการของบริษัทหลักทรัพย์จัดการกองทุนรวมที่เป็นนายจ้างให้ไม่เกิน 15% ของมูลค่าทรัพย์สินสุทธิของกองทุน และต้องไม่เกิน 15% ของมูลค่าทรัพย์สินสุทธิของแต่ละกองทุนรวมภายใต้การจัดการของนายจ้างรายเดียวกัน  
3) แก้ไขนิยามของ “บริษัทในเครือของนายจ้างกองทุนสำรองเลี้ยงชีพ” ให้หมายถึงบริษัทใหญ่และบริษัทย่อยตามมาตรฐานการบัญชีที่สภาวิชาชีพบัญชีกำหนดเกี่ยวกับการจัดทำงบการเงินรวม  
4) อนุญาตให้กองทุนสำรองเลี้ยงชีพสามารถลงทุนในกลุ่มทรัพย์สินทางเลือก (alternative investment) ซึ่งได้แก่ กองทุนรวมอสังหาริมทรัพย์ และตราสารที่อ้างอิงราคาสินค้าโภคภัณฑ์ ประเภทใดประเภทหนึ่งหรือรวมกันไม่เกิน 15% ของมูลค่าทรัพย์สินสุทธิของแต่ละกองทุน  
5) อนุญาตให้จัดตั้งกองทุนสำรองเลี้ยงชีพที่ลงทุนในทรัพย์สินประเภทเดียว (pure asset) ได้ โดยบริษัทจัดการต้องคุมอัตราส่วนการลงทุนตามรายสมาชิก  6) บริษัทจัดการต้องลงทุนในทรัพย์สินที่กำหนดและมีการกระจายความเสี่ยงไม่ต่ำกว่าอัตราส่วนการลงทุนที่กำหนด ไม่ว่าเป็นการลงทุนทางตรงหรือทางอ้อม และ 7) บริษัทจัดการต้องประเมินความสามารถในการรับความเสี่ยงและให้คำแนะนำที่เหมาะสม (suitability) แก่สมาชิกแต่ละราย ที่มีทางเลือกในการลงทุน (employee’s choice) หากสมาชิกเลือกลงทุนในนโยบายการลงทุนที่มีความเสี่ยงต่ำน้อยกว่า 50% ของมูลค่าเงินกองทุนสำรองเลี้ยงชีพของตนเอง (นโยบายการลงทุนที่มีความเสี่ยงต่ำหมายถึงนโยบายที่มีการลงทุนในเงินสด หรือตราสารหนี้ที่ไม่มีความเสี่ยงด้านอัตราแลกเปลี่ยน)
ในการนี้ ผู้ที่เกี่ยวข้องและผู้ที่สนใจสามารถศึกษารายละเอียดได้จากเอกสารรับฟังความคิดเห็นและร่วมแสดงความคิดเห็นได้ที่เว็บไซต์ของ ก.ล.ต. (www.sec.or.th) หรือทางโทรสารหมายเลข 0-2263-6337 หรือทาง e-mail  [email protected]  ตั้งแต่วันนี้จนถึงวันที่ 15 เมษายน 2554